CELEX: 32019R0957
Language: sk
Date: 2019-06-11 00:00:00
Title: Nariadenie Komisie (EÚ) 2019/957 z 11. júna 2019, ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o (3,3,4,4,5,5,6,6,7,7,8,8,8-tridekafluóroktyl) silántriol a TDFA (Text s významom pre EHP)

12.6.2019   
               
               
                  SK
               
               
                  Úradný vestník Európskej únie
               
               
                  L 154/37
               
            
         NARIADENIE KOMISIE (EÚ) 2019/957
         z 11. júna 2019,
         ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií (REACH), pokiaľ ide o (3,3,4,4,5,5,6,6,7,7,8,8,8-tridekafluóroktyl) silántriol a TDFA
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 68 ods. 1,
         keďže:
         
                     (1)
                  
                  
                     Dánske kráľovstvo 20. apríla 2016 predložilo Európskej chemickej agentúre (ďalej len „agentúra“) dokumentáciu podľa článku 69 ods. 4 nariadenia (ES) č. 1907/2006 s cieľom začať postup obmedzovania, ako sa stanovuje v článkoch 69 až 73 predmetného nariadenia (ďalej len „dokumentácia podľa prílohy XV“). V dokumentácii podľa prílohy XV bolo uvedené, že vystavenie (3,3,4,4,5,5,6,6,7,7,8,8,8-tridekafluóroktyl) silántriolu a ktorémukoľvek z jeho mono-, di- alebo tri-O-(alkyl) derivátov (tieto deriváty sa označujú ako TDFA) v kombinácii s organickými rozpúšťadlami v sprejových výrobkoch spôsobuje závažné akútne poškodenie pľúc a predstavuje riziko pre zdravie ľudí. Preto sa navrhoval zákaz uvádzania takýchto zmesí v sprejových výrobkoch určených pre širokú verejnosť na trh. Dánsko tvrdilo, že v dokumentácii podľa prílohy XV sa preukázalo, že sa vyžadujú opatrenia na úrovni celej Únie.
                  
               
                     (2)
                  
                  
                     Dánsko navrhlo pre prítomnosť (3,3,4,4,5,5,6,6,7,7,8,8,8-tridekafluóroktyl) silántriolu a ktoréhokoľvek TDFA v zmesiach obsahujúcich organické rozpúšťadlá koncentračný limit vo výške 2 hmotnostných ppb, pretože takýto koncentračný limit zodpovedá limitu detekcie.
                  
               
                     (3)
                  
                  
                     Výbor pre hodnotenie rizík (ďalej len „výbor RAC“) agentúry 10. marca 2017 prijal stanovisko, v ktorom dospel k záveru, že riziká pre širokú verejnosť vyplývajúce z používania sprejových výrobkov určených na zvýšenie odolnosti alebo na impregnáciu obsahujúcich (3,3,4,4,5,5,6,6,7,7,8,8,8-tridekafluóroktyl) silántriol alebo TDFA a organické rozpúšťadlá nie sú primerane kontrolované a že navrhované obmedzenie je vhodným opatrením na zníženie týchto rizík. Výbor pre hodnotenie rizík okrem toho zastáva názor, že zmes TDFA a/alebo (3,3,4,4,5,5,6,6,7,7,8,8,8-tridekafluóroktyl) silántriolu s organickými rozpúšťadlami by sa mala označovať tak, aby sa zabezpečilo, že profesionálni používatelia týchto výrobkov majú vedomosť o špecifickej nebezpečnosti spojenej s použitím týchto zmesí.
                  
               
                     (4)
                  
                  
                     Výbor pre sociálno-ekonomickú analýzu (ďalej len „výbor SEAC“) agentúry 15. júna 2017 prijal stanovisko, v ktorom uviedol, že z hľadiska sociálno-ekonomických prínosov a sociálno-ekonomických nákladov je navrhované obmedzenie zmenené podľa návrhov výborov RAC a SEAC najvhodnejším opatrením na úrovni celej Únie na riešenie rizík spojených s vystavením sprejovým výrobkom obsahujúcim zmesi (3,3,4,4,5,5,6,6,7,7,8,8,8-tridekafluóroktyl) silántriolu a TDFA s organickými rozpúšťadlami. Po zohľadnení neistoty, pokiaľ ide o prítomnosť dotknutých sprejových výrobkov určených pre širokú verejnosť na trhu, účinnosti navrhovaného opatrenia, ako aj predpokladaných nízkych nákladov spojených s návrhom výbor SEAC rozhodol, že navrhované obmedzenie nie je neprimerané.
                  
               
                     (5)
                  
                  
                     Výbor SEAC sa zhodol s Dánskom, že odklad uplatňovania obmedzenia o 18 mesiacov sa zdá dostatočný na to, aby sa zainteresovaným stranám poskytol dostatočný čas na prijatie primeraných opatrení na dosiahnutie súladu s navrhovaným obmedzením.
                  
               
                     (6)
                  
                  
                     Počas postupu obmedzovania bola vykonaná konzultácia v súlade s článkom 77 ods. 4 písm. h) nariadenia (ES) č. 1907/2006 s fórom na výmenu informácií o presadzovaní právnych predpisov o chemikáliách a jeho odporúčania boli zohľadnené.
                  
               
                     (7)
                  
                  
                     Agentúra 29. augusta 2017 predložila Komisii stanoviská výborov RAC a SEAC (2), na základe ktorých Komisia rozhodla, že uvádzanie sprejových výrobkov určených pre širokú verejnosť obsahujúcich (3,3,4,4,5,5,6,6,7,7,8,8,8-tridekafluóroktyl) silántriol a/alebo TDFA v kombinácii s organickými rozpúšťadlami na trh predstavuje neprijateľné riziko pre zdravie ľudí, ktoré treba riešiť na úrovni celej Únie.
                  
               
                     (8)
                  
                  
                     Po zohľadnení dokumentácie podľa prílohy XV a stanovísk výborov RAC a SEAC vrátane dostupnosti alternatív Komisia zastáva názor, že zmenené navrhované obmedzenie prispeje k riešeniu zistenej obavy bez výrazného zaťaženia priemyslu, dodávateľského reťazca alebo spotrebiteľov. Komisia preto tvrdí, že obmedzenie navrhnuté Dánskom zmenené v súlade s návrhom výborov RAC a SEAC je primerané opatrenie na úrovni celej Únie na riešenie rizika pre širokú verejnosť vyplývajúceho zo sprejových výrobkov obsahujúcich zmes (3,3,4,4,5,5,6,6,7,7,8,8,8-tridekafluóroktyl) silántriolu a TDFA a organických rozpúšťadiel.
                  
               
                     (9)
                  
                  
                     Uvádzanie sprejových výrobkov určených pre širokú verejnosť obsahujúcich (3,3,4,4,5,5,6,6,7,7,8,8,8-tridekafluóroktyl) silántriol a/alebo TDFA v kombinácii s organickými rozpúšťadlami na trh zahŕňa ich sprístupnenie širokej verejnosti.
                  
               
                     (10)
                  
                  
                     Zainteresovaným stranám by sa mal poskytnúť dostatočný čas na prijatie vhodných opatrení na splnenie navrhovaného obmedzenia. Uplatňovanie nového obmedzenia by sa preto malo odložiť.
                  
               
                     (11)
                  
                  
                     Nariadenie (ES) č. 1907/2006 by sa preto malo zodpovedajúcim spôsobom zmeniť.
                  
               
                     (12)
                  
                  
                     Opatrenia stanovené v tomto nariadení sú v súlade so stanoviskom výboru zriadeného na základe článku 133 nariadenia (ES) č. 1907/2006,
                  
               PRIJALA TOTO NARIADENIE:
         
            Článok 1
            Príloha XVII k nariadeniu (ES) č. 1907/2006 sa týmto mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. júna 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 396, 30.12.2006, s. 1.
         
            (2)  https://echa.europa.eu/previous-consultations-on-restriction-proposals/-/substance-rev/13918/term
      
      
         
            PRÍLOHA
            V prílohe XVII k nariadeniu (ES) č. 1907/2006 sa dopĺňa táto položka:
            
               
                           
                                       „73.
                                    
                                    
                                       (3,3,4,4,5,5,6,6,7,7,8,8,8-tridekafluóroktyl) silántriol
                                       ktorýkoľvek z jeho mono-, di- alebo tri-O-(alkyl) derivátov (TDFA)
                                    
                                 
                        
                           
                                       1.
                                    
                                    
                                       Nesmú sa uviesť na trh v sprejových výrobkoch s určením pre širokú verejnosť po 2. januári 2021 jednotlivo ani v nijakej kombinácii v koncentrácii rovnej alebo väčšej ako 2 hmotnostných ppb zmesí obsahujúcich organické rozpúšťadlá.
                                    
                                 
                                       2.
                                    
                                    
                                       Na účely tejto položky sú „sprejové výrobky“ aerosólové rozprašovače, tlakové dávkovače aerosólu, mechanické rozprašovače predávané na účely zvýšenia odolnosti alebo na impregnáciu formou sprejovania.
                                    
                                 
                                       3.
                                    
                                    
                                       Bez toho, aby bolo dotknuté vykonávanie iných predpisov Únie vzťahujúcich sa na klasifikáciu, balenie a označovanie nebezpečných látok a zmesí, obal sprejových výrobkov obsahujúcich (3,3,4,4,5,5,6,6,7,7,8,8,8-tridekafluóroktyl) silántriol a/alebo TDFA v kombinácii s organickými rozpúšťadlami, ako sú uvedené v odseku 1, ktoré sú uvádzané na trh pre profesionálne použitie, musí byť zreteľne a nezmazateľne označený: „Len na odborné použitie“ a „Smrteľný pri vdýchnutí“, s piktogramom GHS06.
                                    
                                 
                                       4.
                                    
                                    
                                       Oddiel 2.3 karty bezpečnostných údajov obsahuje tieto informácie: „zmesi (3,3,4,4,5,5,6,6,7,7,8,8,8-tridekafluóroktyl) silántriolu a/alebo ktoréhokoľvek z jeho mono-, di- alebo tri-O-(alkyl) derivátov v koncentrácii rovnej alebo väčšej ako 2 ppb a organických rozpúšťadiel v sprejových výrobkoch sú určené len na odborné použitie a označené „smrteľné pri vdýchnutí“.“
                                    
                                 
                                       5.
                                    
                                    
                                       Organické rozpúšťadlá uvedené v odsekoch 1, 3 a 4 zahŕňajú organické rozpúšťadlá používané ako aerosólové propelanty.“